SK Úradný vestník Európskej únie C 254/6

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 254/07

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„ “ (LONGJING CHA)

ES č.: CN-PDO-0005-0621-16.07.2007

CHZO ( ) CHOP ( X )

1. Názov:

„ “ (Longjing cha)

2. Členský štát alebo tretia krajina:

Čína

3. Opis poľnohospodárskeho výrobku alebo potraviny:

3.1. Druh výrobku:

Trieda 1.8: Iné výrobky prílohy I k zmluve

3.2. Opis výrobku, na ktorý sa vzťahuje názov uvedený v bode 1:

„Longjing cha“ je zelený čaj obsahujúci čerstvé lístky špecifických odrôd čaju a využívajúci jedinečný postup výroby.

„Longjing cha“ je známy svojimi osobitnými vlastnosťami, najmä svojou zelenou farbou, bohatou arómou, sladkastou príchuťou a príťažlivým vzhľadom.

Tabuľka 1

Požiadavky na senzorické vlastnosti čaju „Longjing cha“ na rôznych stupňoch

Položka Špeciál Trieda I Trieda II Trieda III Trieda IV Trieda V Vzhľad Plochý, hladký, rovný a ostrý; svetlozelený a čerstvý; s rovnomernou, úplnou a pevnou textúrou; čistý Plochý, hladký, relatívne vlhký, rovný, svetlozelený a relatívne čerstvý; rovnomerný, úplný ostrý; čistý Plochý, rovný, relatívne hladký; zelený a čerstvý; rovnomerný a úplný, relatívne čistý Plochý, relatívne hladký a relatívne rovný; relatívne zelený a čerstvý; relatívne rovnomerný a úplný, relatívne čistý Plochý s miernymi rozdielmi v lístkoch; tmavozelený; relatívne rovnomerný; mierne zelenožlté lístky Relatívne plochý s mierne hrubšími lístkami; tmavozelený; relatívne rovnomerný; časti s modrozeleným povrchom Aróma Dlhotrvajúca vôňa Relatívne dlhotrvajúca vôňa Aromatická Relatívne aromatická Čistá Jemná Chuť Osviežujúca a sladká Čistá a osviežujúca Relatívne osviežujúca Relatívne jemná Relatívne jemná Relatívne čistá Farba odvaru Svetlozelená, jasná a číra Svetlozelená a jasná Zelená a jasná Relatívne zelená a jasná Žltozelená a jasná Žltozelená Vylúhovaný lístok Celý púčik s lístkami, jemný, rovnomerný, svetlozelenej jasnej farby Celý púčik s lístkami, svetlozelenej jasnej farby Čajové lístky sú takmer úplné, jemné, zelené a jasné Čajové lístky sú takmer úplné, s jemnými samostatnými lístkami, svetlozelené a len veľmi málo jasné Čajové lístky sú takmer jemné a rovnomerné, so zelenými lístkami, len veľmi málo zelené a čisté Čajové lístky sú takmer jemné, menej rovnomerné s modrými lístkami, mierne tmavozelené Ostatné požiadavky Bez plesne, nečistôt alebo osobitného zápachu. Výrobok by mal byť čistý bez ručného farbenia. Nemal by sa zmiešavať s inými nečajovými látkami. Nemôže obsahovať prídavné látky.





Tabuľka 2

Fyzikálno-chemické požiadavky

Položka Špeciál, trieda I a trieda II Trieda III, IV a V Voda/(%) ≤ 6,5 7,0 Celkový obsah popola/(%) ≤ 6,5 7,0 Vodný extrakt/(%) ≤ 36,0 Čajový prach a zlomkový čaj (%) ≤ 1,0

3.3. Suroviny:

Odrody čajovníka vybrané na výrobu čaju „Longjing cha“ musia spĺňať tieto požiadavky:

Čajové púčiky majú zelenú alebo žltozelenú farbu a málo jemných chĺpkov alebo žiadne jemné chĺpky. Púčiky sú úzke s tenkými stonkami a uhol medzi púčikmi a lístkami je malý. Čajovníky majú mnoho púčikov, ktoré rýchlo rastú a môžu sa niekoľkokrát zberať. Zloženie čerstvých púčikov musí takisto spĺňať normy vysokej kvality: púčik s jedným alebo dvoma lístkami by mal vykazovať vysoký obsah chlorofylu, aby sa tak zaistila zelená farba sušených lístkov a jasnozelená farba zaliatych lístkov.

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Výroba a spracovanie sa musia uskutočniť vo vymedzenej oblasti. Spracovanie zahŕňa: mierne zvädnutie, Qingguo (praženie na rozhorúčenej panvici wok), chladenie a zvlhčovanie a na záver Huiguo (praženie na mierne rozohriatej panvici wok).

3.6. Osobitné pravidlá pre krájanie, strúhanie, balenie atď.:

Čajové lístky by sa nemali navlhčiť a počas prepravy a nakládky by sa s nimi malo zaobchádzať veľmi opatrne, aby sa nevystavili prudkým nárazom alebo veľkému tlaku.

Hotové výrobky by sa mali skladovať v suchom sklade určenom špeciálne na skladovanie čaju. Relatívna vlhkosť v sklade by nemala prekročiť 50 % a teplota by sa mala pohybovať okolo 5o, pričom by sa malo zabrániť tomu, aby bol výrobok vystavený priamemu slnečnému svetlu, vysokej teplote alebo vlhkosti.

3.7. Osobitné pravidlá pre označovanie:

Na obchodnom balení výrobku by sa mal nachádzať názov „ , Longjing Cha“ a rovnako i názov oblasti, v ktorej sa tento čaj vypestoval (Xihu, Qiantang alebo Yuezhou). Čajové lístky zozbierané a spracované v okrese Xihu (malebné a historické lokality oblasti Xihu) by sa mohli označovať ako „Xihu Longjing Cha“.

4. Stručné vymedzenie zemepisnej oblasti:

Zemepisná oblasť sa nachádza v Číne, v provincii Zhejiang. Výroba a spracovanie čajových lístkov prebieha v troch oblastiach: Xihu, Qiantang a Yuezhou.

Pestovateľská oblasť Xihu zahŕňa okres Xihu (malebné a historické lokality oblasti Xihu) v správnej oblasti mesta Hangzhou v provincii Zhejiang.

Pestovateľská oblasť Qiantang zahŕňa oblasti v týchto správnych obvodoch (mestách alebo okresoch): Xiaoshan, Binjiang, Yuhang, Fuyang, Lin’an, Tonglu, Jiande a Chun’an v správnej oblasti mesta Hangzhou.

Pestovateľská oblasť Yuezhou sa vzťahuje na oblasti v týchto správnych obvodoch (mestách alebo okresoch): Shaoxing, Yuecheng, Xinchang, Shengzhou a Zhuji, a mestá v týchto správnych obvodoch (mestách): Shangyu, Pan’an, Dongyang a Tiantai.

Všetky tri pestovateľské oblasti (Xihu, Qiantang a Yuezhou) sú oblasťami určenými na výrobu čaju „Longjing cha“ a panujú v nich rovnaké podmienky.

5. Spojenie so zemepisnou oblasťou:

5.1. Špecifickosť zemepisnej oblasti:

Pôda v čajovníkových záhradách je zväčša červená alebo žltá alebo ide o ich obmeny a je zložená prevažne z červenej piesčito-hlinitej pôdy, štvrtohorného červeného ílu, pôdy ryžových polí a materských hornín – najmä žuly, tufu a ryolitu. Hodnota pH pôdy sa pohybuje v rozmedzí od 4,3 do 6,5. Pôda je na pestovanie čajovníkov veľmi vhodná.

Pokiaľ ide o podnebné podmienky, oblasti, v ktorých sa čaj „Longjing cha“ pestuje, sa nachádzajú medzi 28° 83′~30° 57′ severnej šírky a 118° 34′~121° 26′ východnej dĺžky. Ide predovšetkým o oblasť povodia riek Qiantang a Cao’e, v ktorej sa nachádzajú mnohé pohoria, kopce, rieky a jazerá. Oblasť zahŕňa jazerá Xihu a Qiandao Lakes a pohoria Tianmu a Kuaiji. Oblasť sa vyznačuje typickým miernym, subtropickým, monzúnovým podnebím so štyrmi ročnými obdobiami. Ovzdušie je teplé a vlhké s dostatočnými zrážkami. Priemerný ročný počet hodín slnečného svitu sa pohybuje v rozmedzí 1 700 h až 2 100 h. Priemerné ročné teploty sa pohybujú v rozmedzí 15 °C až 17 °C. Súhrnná teplota denných priemerov nad 10 °C sa v oblasti pohybuje v rozmedzí od 4 500 °C do 5 000 °C, pričom obdobie bez mrazov trvá 210 ~ 260 dní. Priemerné ročné zrážky dosahujú 1 330 mm ~ 1 570 mm, pričom rozloženie zrážok od juhozápadu k severovýchodu postupne klesá. Priemerná ročná relatívna vlhkosť vzduchu dosahuje 75 % ~ 82 %. Vegetácia pozostáva zo stále zelených a opadavých listnatých zmiešaných lesov, najmä stále zelených listnatých stromov alebo opadavých stromov s kultivovanými borovicami druhu Pinus massoniana a z bambusových lesov. Vyššie opísané podnebie prospieva hromadeniu chuťových látok v čaji „Longjing cha“, ako napr. polyfenolu.

Zber, mierne zvädnutie, QingGuo, chladenie, zvlhčovanie a HuiGuo predstavujú kľúčové prvky v rámci spracovania čaju „Longjing cha“.

Zber čaju „Longjing cha“ sa riadi troma dôležitými zásadami: včasnosť, jemnosť a svedomitosť. Zvláštna pozornosť sa vždy venovala načasovaniu zberu čaju „Longjing cha“. Čaj „Longjing cha“ je takisto známy jemnosťou svojich púčikov. Ďalším charakteristickým znakom je častý zber. Miernym zvädnutím sa čajové lístky do veľkej miery môžu zbaviť tuhosti. Taktiež sa ním môže zdôrazniť vôňa zelenej trávy, posilniť aróma, znížiť ostrá chuť, zvýšiť obsah aminokyselín a posilniť čerstvosť. Miernym zvädnutím sa môže takisto zlepšiť kvalita praženého čaju, keďže praženému čaju „Longjing cha“ dodáva hladký a lesklý tvar a jasnozelenú farbu a zabraňuje tvorbe hrudiek. Zvinutím a skrúcaním získavajú lístky očakávaný tvar. Proces praženia pozostáva z piatich krokov: praženie – chladenie – praženie – chladenie – praženie a počas tohto procesu sa lístky už do istej miery zvíjajú. Manuálne pohyby počas praženia zahŕňajú natriasanie, posúvanie, vrhanie, tlačenie jedným smerom, trenie, tlčenie, škrabanie, tisnutie a drvenie a tvoria „desať techník praženia“. V súčasnej dobe sa už uplatňuje aj mechanické praženie.

Názov „Longjing cha“ je odvodený od miesta, odkiaľ pochádza, teda „starého longjingského chrámu“. Mnoho básnikov a maliarov sa v minulosti nechalo inšpirovať tamojšou krajinou a vytvorilo známe diela, ktorých témou je „Longjing cha“. Názov „Longjing cha“ je starý takmer tisíc rokov: vznikol počas vlády dynastie Song, bol uznávaný počas vlády dynastie Yuan, slávny počas vlády dynastie Ming a prekvital počas vlády dynastie Qing. Skutočnosť, že čaj „Longjing cha“ takto dlho historicky a kultúrne vynikal, z neho robia „národný poklad“ vysokej hospodárskej a kultúrnej hodnoty. Počas vlády južnej dynastie Song sa mesto Hangzhou stalo hlavným mestom, čo ďalej podporilo výrobu tohto čaju. Čaj spracovávaný v okolí Longjing sa predával na trhoch počas vlády dynastie Yuan. Yu Bosheng, ktorý s obľubou popíjal čaj, napísal báseň s názvom „Návšteva Longjing“, ktorej témou je pitie čaju a ukázal, že mnísi a učenci sa v tom čase stretávali, aby si dali šálku čaju a vychutnali si pokojnú panorámu v blízkosti Longjing, kde čaj vďaka vynikajúcej pramenistej vode nadobúdal vynikajúcu chuť.

„Longjing cha“ získal svoju vynikajúcu povesť mimo chrámov a našiel si cestu do svetských rodín až počas vlády dynastie Ming. V provincii Zhejiang možno nájsť nápisy pochádzajúce z obdobia vlády cisára Jiajing z dynastie Ming, ktoré hovoria, že „zo všetkých čajov vyrábaných v oblasti Hangjun (Hangzhou a priľahlé oblasti) sa žiadny nevyrovná čaju ‚Longjing cha‘, a najmä jemným púčikom zozbieraných pred Guyu, z ktorých každý je pre svoju zriedkavosť vznešený a vzbudzuje úctu.“

5.2. Špecifickosť výrobku:

Charakteristickými znakmi čaju „Longjing cha“ sú jeho zelená farba, bohatá aróma, sladkastá príchuť a jeho krásny plochý, hladký a rovný vzhľad.

5.3. Príčinná súvislosť medzi zemepisnou oblasťou a špecifickou akosťou, povesťou alebo inou vlastnosťou výrobku:

Čaj „Longjing cha“ sa pestuje predovšetkým v oblasti povodia riek Qiantang a Cao’e, v ktorej sa nachádzajú mnohé pohoria, kopce, rieky a jazerá. V oblasti sa nachádzajú jazerá Xihu a Qiandao, rovnako ako i pohoria Tianmu a Kuaiji. Vyznačuje sa typickým miernym, subtropickým, monzúnovým podnebím so štyrmi ročnými obdobiami, teplým a vlhkým ovzduším a početnými zrážkami. Toto všetko vytvára priaznivé prírodné podmienky s optimálnou kombináciou podnebia, pôdy, vody a vegetácie, ktoré sú vhodné na pestovanie čajovníka. Tieto podmienky zaisťujú vhodné a stabilné ekologické prostredie pre fyziologické procesy a látkový metabolizmus prebiehajúce v lístkoch púčikov, ktoré vedú k vytváraniu a hromadeniu zlúčenín dusíka, vrátane aminokyselín a aromatických látok. Know-how pokiaľ ide o zber, mierne zvädnutie, QingGuo, chladenie, zvlhčovanie a HuiGuo predstavujú kľúčové prvky v rámci spracovania čaju „Longjing cha“.

Kvalita čaju „Longjing cha“, jeho aromatická príchuť a čistá chuť, ktoré predstavujú jedinečné charakteristické znaky tohto čaju, závisia od kombinácie týchto prvkov.

Odkaz na uverejnenie špecifikácie:

Poskytne GR Agri.

(1) Ú. v. EÚ L 93, 31.3.2006, s. 12.